CELEX: 32015R0373
Language: hu
Date: 2015-03-05 00:00:00
Title: A Tanács (EU) 2015/373 rendelete ( 2015. március 5. ) az Európai Központi Bank által végzett statisztikai adatgyűjtésről szóló 2533/98/EK rendelet módosításáról

7.3.2015   
            
            
               HU
            
            
               Az Európai Unió Hivatalos Lapja
            
            
               L 64/6
            
         A TANÁCS (EU) 2015/373 RENDELETE
   (2015. március 5.)
   az Európai Központi Bank által végzett statisztikai adatgyűjtésről szóló 2533/98/EK rendelet módosításáról
   AZ EURÓPAI UNIÓ TANÁCSA,
   tekintettel a Központi Bankok Európai Rendszere és az Európai Központi Bank Alapokmányára és különösen annak 5.4. cikkére,
   tekintettel az Európai Központi Bank ajánlására (1),
   tekintettel az Európai Parlament véleményére (2),
   tekintettel az Európai Bizottság véleményére (3),
   az Európai Unió működéséről szóló szerződés 129. cikkének (4) bekezdésében és a Központi Bankok Európai Rendszere és az Európai Központi Bank Alapokmánya 41. cikkében meghatározott eljárással összhangban eljárva,
   mivel:
   
               (1)
            
            
               A 2533/98/EK tanácsi rendelet (4) kulcsfontosságú eleme az Európai Központi Banknak (EKB) a nemzeti központi bankok közreműködésével végzett statisztikai adatgyűjtési feladatait támogató jogi keretrendszernek. Az EKB következetesen e rendeletre támaszkodott a Központi Bankok Európai Rendszere (KBER) feladatainak ellátásához szükséges összehangolt statisztikai adatgyűjtés végrehajtása és figyelemmel kísérése érdekében, ideértve az illetékes hatóságok részére nyújtott, a hitelintézetek prudenciális felügyeletére és a pénzügyi rendszer stabilitására vonatkozó szakpolitikáik zavartalan megvalósításához történő hozzájárulásnak a Szerződés 127. cikkének (5) bekezdésében meghatározott feladatát is.
            
         
               (2)
            
            
               Az 1024/2013/EU tanácsi rendelet (5) külön feladatokkal bízza meg az EKB-t a hitelintézetek prudenciális felügyeletével, illetve a pénzügyi rendszernek az Unión és az egyes tagállamokon belüli stabilitásával kapcsolatos szakpolitikák tekintetében.
            
         
               (3)
            
            
               Az adatszolgáltatókra nehezedő adatszolgáltatási terhek minimalizálása céljából, továbbá annak érdekében, hogy a pénzügyi intézmények, piacok és infrastruktúrák felügyeletével megbízott illetékes hatóságok és a pénzügyi rendszer stabilitásának védelméért felelős hatóságok megfelelően elláthassák a feladatukat, a 2533/98/EK rendelet olyan módosítása szükséges, amely lehetővé teszi a KBER által gyűjtött statisztikai adatoknak a KBER tagjai és az érintett hatóságok közötti átadását és felhasználását. E hatóságok közé kell tartozniuk a pénzügyi intézmények, piacok és infrastruktúrák felügyeletéért, valamint a makroprudenciális felügyeletért felelős illetékes hatóságoknak, az európai felügyeleti hatóságoknak, az Európai Rendszerkockázati Testületnek és a hitelintézetek szanálására felhatalmazott hatóságoknak.
            
         
               (4)
            
            
               Ez a rendelet nem alkalmazandó a 223/2009/EK európai parlamenti és tanácsi rendelettel (6) összhangban gyűjtött bizalmas statisztikai adatokra,
            
         ELFOGADTA EZT A RENDELETET:
   1. cikk
   A 2533/98/EK rendelet a következőképpen módosul:
   
               1.
            
            
               A 8. cikk (1) bekezdésében:
               
                           a)
                        
                        
                           a d) pont helyébe a következő szöveg lép:
                           
                                       „d)
                                    
                                    
                                       az EKB és a nemzeti központi bankok esetében, ha az említett statisztikai adatokat a prudenciális felügyelet területén használják fel.”
                                    
                                 ;
                        
                     
                           b)
                        
                        
                           az (1) bekezdés a következő ponttal egészül ki:
                           
                                       „e)
                                    
                                    
                                       a nemzeti központi bankok esetében, az Alapokmány 14.4. cikkével összhangban az Alapokmányban meghatározott feladatoktól eltérő feladatok ellátása érdekében.”
                                    
                                 .
                        
                     
         
               2.
            
            
               A 8. cikk (4) bekezdésében az a) pont helyébe a következő szöveg lép:
               
                           „a)
                        
                        
                           olyan mértékben és részletességgel, amely a KBER Szerződésben említett feladatainak, vagy a prudenciális felügyelet területén a KBER tagjaira ruházott feladatoknak a végrehajtásához szükséges; vagy”
                        
                     .
            
         
               3.
            
            
               A 8. cikkben a következő bekezdés kerül beillesztésre:
               „(4a)   A KBER – kizárólag olyan mértékben és részletességgel, amely feladataik ellátásához szükséges – bizalmas statisztikai adatokat adhat át a pénzügyi intézmények, piacok és infrastruktúrák felügyeletéért, vagy a pénzügyi rendszer stabilitásáért az uniós vagy nemzeti jog szerint felelős tagállami vagy uniós hatóságoknak vagy szerveknek, valamint az Európai Stabilitási Mechanizmusnak (ESM). A bizalmas statisztikai adatokat átvevő hatóságok vagy szervek megtesznek minden szükséges szabályozási, adminisztratív, technikai és szervezeti intézkedést a bizalmas statisztikai adatok fizikai és logikai védelmének biztosítására. Bármilyen további adatátadásra csak abban az esetben kerülhet sor, ha ez az említett feladatok elvégzéséhez szükséges, és az átadást kifejezetten engedélyeznie kell annak a KBER-tagnak, amely a bizalmas statisztikai adatot gyűjtötte. Az ESM-tagok a nemzeti jog által előírt mértékben ilyen engedély nélkül is továbbíthatják a bizalmas statisztikai adatokat a nemzeti parlamenteknek, feltéve, hogy a továbbítás előtt az ESM-tag konzultált a KBER-taggal, és a tagállam e rendelettel összhangban meghozott minden szükséges szabályozási, adminisztratív, technikai és szervezeti intézkedést a bizalmas statisztikai adatok fizikai és logikai védelmének biztosítására. A bizalmas statisztikai adatok e bekezdés szerinti továbbítása esetén a KBER e cikk (3) bekezdésének megfelelően megtesz minden szükséges szabályozási, adminisztratív, technikai és szervezeti intézkedést a bizalmas statisztikai adatok fizikai és logikai védelmének biztosítására.”.
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. március 5-én.
      
         
            a Tanács részéről
         
         
            az elnök
         
         D. REIZNIECE-OZOLA
      
   
   
      (1)  HL C 188., 2014.6.20., 1. o.
   
   
      (2)  2014. november 26-i vélemény (a Hivatalos Lapban még nem tették közzé).
   
      (3)  HL C 362., 2014.10.14., 1. o.
   
   
      (4)  A Tanács 2533/98/EK rendelete (1998. november 23.) az Európai Központi Bank által végzett statisztikai adatgyűjtésről (HL L 318., 1998.11.27., 8. o.).
   
      (5)  A Tanács 1024/2013/EU rendelete (2013. október 15.) az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról (HL L 287., 2013.10.29., 63. o.).
   
      (6)  Az Európai Parlament és a Tanács 223/2009/EK rendelete (2009. március 11.) az európai statisztikákról és a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatala részére történő továbbításáról szóló 1101/2008/EK, Euratom európai parlamenti és tanácsi rendelet, a közösségi statisztikákról szóló 322/97/EK tanácsi rendelet és az Európai Közösségek statisztikai programbizottságának létrehozásáról szóló 89/382/EGK, Euratom tanácsi határozat hatályon kívül helyezéséről (HL L 87., 2009.3.31., 164. o.).